张耒
寄陈九
别来常思君，无异饥待哺。
如何偶相逢，握手复告去。
念初别子时，芳草才及屦。
天时不可留，再见岁云暮。
出门怪子瘦，告我困道路。
飘飘千余里，陆走复水泝。
古来黄金尽，壮士色亦沮。
斯人独何少，乃有衣食虑。
才高穷不怨，志大贫若富。
吾将告君理，子其听我布。
人生不终穷，否泰亦有数。
子其保所有，锥颖囊必露。
古来立功名，其始不无忤。
得难失自寡，进锐退亦遽。
念君归海濒，谁与朝夕聚。
我方困而学，每翼朋友助，
一从城北归，梦魂见已屡。
愿因南来者，时以尺书寓。